CELEX: 62013TN0620
Language: sk
Date: 2013-11-26 00:00:00
Title: Vec T-620/13: Žaloba podaná 22. novembra 2013 — Marchi Industriale/ECHA

25.1.2014   
            
            
               SK
            
            
               Úradný vestník Európskej únie
            
            
               C 24/36
            
         Žaloba podaná 22. novembra 2013 — Marchi Industriale/ECHA
   (Vec T-620/13)
   2014/C 24/68
   Jazyk konania: taliančina
   
      Účastníci konania
   
   
      Žalobkyňa: Marchi Industriale SpA (Florencia, Taliansko) (v zastúpení: M. Baldassarri a F. Donati, avvocati)
   
      Žalovaná: Európska chemická agentúra (ECHA)
   
      Návrhy
   
   Žalobkyňa navrhuje, aby Všeobecný súd zrušil a tým vyhlásil za neplatné rozhodnutie č. SME/2013/3747 prijaté agentúrou ECHA spôsobom, ktorým sa toto rozhodnutie zbaví všetkých účinkov, vrátane vyhlásenia neplatnosti faktúr vydaných na vymáhanie vyšších poplatkov a údajne splatných peňažných sankcií
   
      Dôvody a hlavné tvrdenia
   
   Táto žaloba je podaná proti rozhodnutiu Európskej chemickej agentúry, ktorá rozhodla, že žalobkyňa nespĺňa podmienky pre postavenie malého alebo stredného podniku v zmysle nariadenia Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemických látok (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, s. 1) a zamietla jej priznať výhody plynúce z tohto postavenia a stanovila zaplatenie splatných poplatkov.
   Na podporu svojej žaloby žalobkyňa uvádza dva žalobné dôvody.
   
               1.
            
            
               Prvý žalobný dôvod založený na nedostatku odôvodnenia v rozsahu, v akom napriek podrobným pripomienkam a predloženým dokumentom žalobkyne spochybňujúcim výpočet použitý na stanovenie veľkosti podniku, žalovaná vôbec nezobrala do úvahy predložené tvrdenia.
            
         
               2.
            
            
               Druhý žalobný dôvod založený na nesprávnom posúdení informácií týkajúcich sa spoločnosti Essemar SpA, ktorá patrí spoločnosti Marchi Industriale.
               
                           —
                        
                        
                           V tejto súvislosti tvrdí, že v rozpore s tým, čo uvádza žalovaná, spoločnosť Esseco Group srl nemá žiadny vzťah, ani nepriamy, so žalobkyňou, a že v každom prípade nemôže byť považovaná za „partnerský podnik“. Hoci spoločnosť Esseco Group vlastní podiel vo výške 50,0005 % na základnom imaní spoločnosti Essemar, zvyšná časť základného imania spoločnosti Essemar, vo výške 49,9995 %, patrí naopak žalobkyni. Spoločnosť Esseco group, hoci formálne vlastní väčšinu základného imania spoločnosti Essemar, nemá v uvedenej spoločnosti väčšinu hlasovacích práv. Osobitný vzťah uvádzaný v článku 3 ods. 2 hlavy I prílohy odporúčania Komisie 2003/361/ES zo 6. mája 2003 o vymedzení mikropodnikov, malých podnikov a stredných podnikov [neoficiálny preklad] (Ú. v. EÚ L 124, s. 36), teda medzi spoločnosťou Esseco Group a žalobkyňou neexistuje.